b'\n_START_ARTICLE_\nGreta Andersen\n_START_PARAGRAPH_\nGreta Andersen (f\xc3\xb8dt 1. maj 1927 i Woltersgade p\xc3\xa5 Amager i K\xc3\xb8benhavn i Nathanael sogn) er en dansk sv\xc3\xb8mmer og olympisk guldvinder, som senere i livet bosatte sig i Long Beach, Californien, USA. Hun deltog i Sommer-OL i 1948 i London, i disciplinen fri sv\xc3\xb8mning og vand guld i 100 meter samt s\xc3\xb8lv i 4 \xc3\x97 100 meter stafet.\n_START_SECTION_\nBiografi\n_START_PARAGRAPH_\nGreta Andersen er datter af Charlotte Emerentze Benedikte Nielsen (1898-1960) og hendes mand maskinarbejder Mourits Peter Andersen (1891-1953). Hun begyndte at sv\xc3\xb8mme som 16-\xc3\xa5rig i sv\xc3\xb8mmeklubben Triton, hvor hun fik den tidligere OL bronzevinder (1932) Else Jacobsen som sv\xc3\xb8mmetr\xc3\xa6ner. I 1946 skiftede hun til Danmarks Kristelige Gymnasiastbev\xc3\xa6gelse (DKG) hvor hun nu fik gymnastikp\xc3\xa6dagog Ingeborg Paul-Petersen som tr\xc3\xa6ner og sv\xc3\xb8mmede sammen med Karen Margrethe Harup (OL-guld, s\xc3\xb8lv, bronze 1948) og Fritze Nathansen (OL-s\xc3\xb8lv 1948).'